Heldigvis tænker vi ikke på kørere i år, siger Günther Steiner, som har papir på Kevin Magnussen og ret til Romain Grosjean i 2018

SILVERSTONE (Ekstra Bladet): Syv fredagstræninger plus den kommende uges dæktest for Pirelli sidder Ferraris tredjekører Antonio Giovinazzi i Haas-raceren og i F2 imponerer Charles Leclerc med en foreløbig suveræn førsteplads i stillingen.

Begge er Ferrari-talenter, fortjener en chance i Formel 1 og presser på for at få den.

Som kundeteam er Haas det oplagte sted for Ferrari at placere dem, men der skal ske noget ekstraordinært, hvis ikke duoen Magnussen og Grosjean fortsætter næste år.

Danskeren har kontrakt i 2018, og Haas har option på franskmandens arbejdskraft.

- Vi venter lige et par løb, men vi har styr på vores kørere. Jeg tænker heldigvis ikke ret meget på dem i år. Gud ske tak og lov. For det er altid svært, når man normalt har med komplicerede personligheder at gøre, sagde Günther Steiner efter løbet i England.

Magnussen er også hos Haas i 2018. Foto: AP Photo/Frank Augstein

Fra start har det unge team kun ønsket kørere, der havde erfaring med V6-hybriderne og de sarte Pirelli-dæk.

Selv om det indtil videre har den tacklet den svære anden sæson i Formel 1 bedre, end mange kritikere havde forventet, mener teamchefen, det er for tidligt at overveje at hyre en rookie.

Uagtet hvor talentfulde de måtte være.

- Uden vores nuværende kørere kunne vi ikke have gjort det her. Romain bliver nogle gange kritiseret for, hvordan han giver sit feedback under træning. Vi er okay med det, fordi han hjælper os med at vokse som team. Så længe det ikke bliver personligt.

- Oveni det har vi nu Kevin, som indtil videre har taget et godt skridt fremad. Teamet bliver mere modent, men kørerne har også meget at sige, mener Steiner.

Se også: Kevin klippet af Sainz: 'Mærkede bare et bump'

Se også: Haas indleder Mercedes-krig: Hamilton får særbehandling

Watt klar til Formel 1 i København: Derfor er det en god idé